**Tájékoztatás**

**Helyi iparűzési adó**

**Helyi iparűzési adóbevallások benyújtása kizárólag a Nemzeti Adó és Vámhivatalhoz történhet 2021. január 1-től.**

2021. január 1-jétől csak az állami adóhatóságnál lehet benyújtani a majd esedékes és megelőző években esedékessé vált helyi iparűzési adóbevallásokat javításokat és önellenőrzéseket.

Az egyes adótörvények módosításáról szóló 2020. évi CXVIII. törvény több pontban is érinti a helyi iparűzési adóbevallás benyújtásának szabályait.

A helyi adókról szóló 1990. évi C. törvény (Htv.) 42/D § alapján az adóalanyok a jövőben nem az önkormányzati, hanem kizárólag az állami adóhatósághoz kötelesek benyújtani helyi iparűzési adóbevallásukat.

Htv. 42/D. § (1) Az adózó a helyi iparűzési adóról szóló adóbevallási kötelezettségét - ideértve az adóbevallás kijavítását és az önellenőrzéssel való helyesbítést - és az adóelőlegről szóló bevallási kötelezettségét (e § alkalmazásában a továbbiakban együtt: adóbevallás) kizárólag az állami adóhatósághoz elektronikus úton, az állami adóhatóság által rendszeresített elektronikus nyomtatványon, az állami adóhatóság hatáskörébe tartozó adókról szóló bevallások benyújtására vonatkozó rendelkezések értelemszerű alkalmazásával teljesítheti.

(2) Az állami adóhatóság a hozzá beérkezett, számszaki hibát, ellentmondást nem tartalmazó adóbevallást - az adóbevallás-benyújtásra kötelezett azonosítását követően, a befogadó nyugta kiadása mellett - az adóalany által a bevallási nyomtatványon megjelölt székhely, telephely(ek) szerinti önkormányzati adóhatóság részére haladéktalanul továbbítja. Az állami adóhatóság bevalláskitöltésre szolgáló számítógépes rendszere a számszaki hibára, ellentmondásra automatikusan felhívja az adóalany figyelmét és tájékoztatja arról, hogy az adóbevallást az önkormányzati adóhatóság részére csak a hiba adózó általi kijavítását követően továbbítja.

(3) A számszaki hibát, ellentmondást nem tartalmazó vagy a (2) bekezdés szerint javított adóbevallást az önkormányzati adóhatóságnál határidőben teljesítettnek kell tekinteni, feltéve, hogy azt az állami adóhatósághoz határidőben benyújtották.

(4) Az egyéni vállalkozónak nem minősülő magánszemély vállalkozó a helyi iparűzési adóról szóló bevallását az (1) bekezdéstől eltérően papíralapon, az önkormányzati adóhatósághoz is teljesítheti.

A nyomtatványok a Nemzeti Adó- és Vámhivatal (NAV) honlapján [https://www.nav.gov.hu](https://www.nav.gov.hu/) ÁNYK program általi benyújtás lehetőségével fellelhetők.

Fontos, hogy maga az iparűzési adóbevallás feldolgozása, esetleges javítása az önkormányzati adóhatóságnál történik és az adófizetést is az önkormányzat számlájára kell megtenni.

Kizárólag az egyéni vállalkozónak nem minősülő magánszemély iparűzési adóalany (őstermelők) az iparűzési adóbevallási nyomtatványt papíralapon is benyújthatja, tekintve, hogy e minőségében nem kötelezhető elektronikus kapcsolattartásra. Amennyiben a magánszemély vállalkozó a papíralapú bevallás-benyújtást választja, akkor azt az önkormányzati adóhatósághoz teheti meg.

Az Elektronikus Önkormányzati Portálról <https://ohp-20.asp.lgov.hu/nyitolap> a helyi iparűzési adóbevallások 2021. januárjától nem lesznek benyújthatók.

Fontos változás, hogy a helyi iparűzési adóbevallás nyomtatványokat 2021-től az adópolitikáért felelős miniszter honlapján lehet fellelni: <https://kormany.hu/penzugyminiszterium>

Az adózónak a Htv. 39/B. § (9) bekezdése szerinti körülményről (pl.: a kisadózó vállalkozások tételes adója hatálya alá tartozó vállalkozó tételes adóalap-megállapítás választását a vállalkozó – az önkormányzati adóhatóság által rendszeresített - bejelentkezési, bejelentési, bevallási nyomtatványon, a kisadózó vállalkozások tételes adójának hatálya alá tartozás kezdő napjától számított 45 napon belül vagy február 15-ig jelenti be az adóhatóság számára), valamint képviselőjéről az önkormányzati adóhatóságnak bejelentést tehet.

Ugyanígy, ha a bejelentkezéssel, változás-bejelentéssel összefüggésben adóelőleget vagy jogszabály alapján az adatszolgáltatásban nem szereplő más adatot is be kell jelenteni, akkor e bejelentés megtételére az adózót a székhelye és a telephelye szerinti önkormányzati adóhatóság külön felhívja.

Ezen bejelentéseket változatlanul az Elektronikus Önkormányzati Portálról

<https://ohp-20.asp.lgov.hu/nyitolap> lehet megtenni.

**A NAV honlapján 2021. január 25-én elérhetővé vált a 21NYHIPA jelű nyilatkozat, melynek benyújtásával a 639/2020. (XII.22.) Korm. rendelet alapján a mikro-, kis- és középvállalkozások 2021. február 25-éig elektronikusan nyilatkozhatnak helyi iparűzési adóval kapcsolatos adóelőleg-kedvezményük érvényesítéséről.**

**A 21NYHIPA nyilatkozat Általános Nyomtatványkitöltő Keretprogramban (ÁNYK) futó kitöltőprogramja és a hozzá tartozó útmutató a NAV honlapján a**

* [**www.nav.gov.hu**](http://www.nav.gov.hu) ***→ Nyomtatványkitöltő programok → Nyomtatványkitöltő programok → Programok részletes keresése***

**útvonalon található meg.**

Bodrogkeresztúr, 2021. február 03.

 Dávid Zoltán sk.

 jegyző